ไฟแนนเชียลไดเจสต์
SIRI ออกหุ้นกู้ 3 พันล้าน
21 ธ.ค. 2555

SIRI ออกหุ้นกู้ 3 พันล้าน
ทริส เรทติ้ง จัดอันดับเครดิตให้แก่หุ้นกู้ไม่มีประกันชุดใหม่ในวงเงินไม่เกิน 3,000 ล้านบาท ของบริษัท แสนสิริ (SIRI) ที่ระดับ “BBB” และยังคงอันดับเครดิตองค์กรที่ระดับ “BBB+” หุ้นกู้ไม่มีประกันชุดปัจจุบันที่ “BBB” ด้วย โดยแนวโน้มยังคง “คงที่”
อันดับเครดิตสะท้อนถึงสถานะผู้นำ แบรนด์ที่มีชื่อเสียงในตลาดคอนโดมิเนียมและบ้านจัดสรร ความหลากหลายของสินค้า และยอดขายรอการส่งมอบจำนวนมากที่เป็นหลักประกันรายได้ในอนาคต แต่จุดแข็งถูกลดทอนบางส่วนจากการมีอัตราส่วนเงินกู้รวมต่อโครงสร้างเงินทุนที่เพิ่มสูงขึ้น รวมถึงการมีค่าใช้จ่ายในการขายและบริหารที่ค่อนข้างสูง 
TFEX มอบรางวัลโบรกเกอร์ดีเด่น 
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยว่า ตลาดอนุพันธ์มอบรางวัล TFEX Best Awards 2012 โดยบริษัทหลักทรัพย์ (บล.) โกลเบล็ก คว้ารางวัลยอดเยี่ยม 3 รางวัล ได้แก่ รางวัลด้านปริมาณการซื้อขายรวมสูงสุด (Most Active House) ด้านการทำธุรกรรม Prop Trade สูงสุด และรางวัลผู้ดูแลสภาพคล่อง (Market Maker) ยอดเยี่ยมประเภท NonEquity ขณะที่ Market Maker ยอดเยี่ยมประเภท Equity มอบแก่ บล.ทรีนิตี้ ส่วน บล.เมย์แบงก์ กิมเอ็ง คว้ารางวัลด้านนายหน้ายอดเยี่ยมไปครอง
“โบรกเกอร์ TFEX มีส่วนสำคัญในการเสริมสร้างพัฒนาการของตลาด ไม่ว่าจะการให้ความรู้และแนะนำการซื้อขายกับผู้ลงทุน หรือการส่งเสริมให้เกิดสภาพคล่องในการซื้อขาย” นางเกศรา กล่าว 
PAE คว้างาน 22 ล้านบาท
บริษัท พีเออี (ประเทศไทย) หรือ PAE เปิดเผยว่า บริษัทได้รับงาน โครงการให้เช่า Mobile Generator เพื่อสำรองกำลังการผลิตไฟฟ้าและจ่ายไฟที่เกาะสมุย จ.สุราษฎร์ธานี เป็นระยะเวลา 4 เดือน จากการไฟฟ้าส่วนภูมิภาค (กฟภ.) วงเงินค่าเช่า 22.68 ล้านบาท 
BECL ทุ่ม 3 พันล้าน ซื้อหุ้น TTW
คณะกรรมการบริษัท ทางด่วนกรุงเทพ (BECL) มีมติจัดประชุมผู้ถือหุ้นวันที่ 6 ก.พ. 2556 เพื่ออนุมัติให้บริษัทซื้อหุ้นบริษัท น้ำประปาไทย (TTW) จำนวน 438.9 ล้านหุ้น คิดเป็นสัดส่วน 11% ในราคา หุ้นละ 7.55 บาท จำนวน 3,313,695,000 บาท โดยซื้อจากบริษัท ช.การช่าง (CK)